મને અત્યાર સુધી એ નથી સમજાયું કે માણસ પાસે શું હોય ત્યારે એ સંતુષ્ટ બને છે. મારી પાસે પૈસા, નામ અને પ્રસિદ્ધિ એ બધું જ છે છતાં પણ કોણ જાણે કેમ મન કરે છે કે હું એક ગુમનામ માણસ બની જાઉં અને એક સાવ સામાન્ય માણસની જેમ સ્વતંત્રાથી હરું-ફરું, કારણ કે કોઈક વાર આ શોહરત માણસની રૂહ સુધી પહોંચીને તેને નુકસાન પહોંચાડે છે. એક વાર મને મન થયું હતું કે દિલ્હી ગેટની બહાર બેસીને ચણા ખાઉં, પણ મારી એ ઇચ્છા આજ સુધી પૂરી નથી થઈ શકી. એવી તો અનેક ઇચ્છાઓ છે જે શોહરતવાળો માણસ પૂરી નથી કરી શકતો. જ્યારે એક સામાન્ય માણસ જે ઇચ્છે એ કરી શકે છે, જે ચાહે એ ખાઈ શકે છે.